Prva direktiva Sveta

o določitvi nekaterih skupnih pravil za mednarodni prevoz (prevoz blaga po cesti za najem ali plačilo)

SVET EVROPSKE GOSPODARSKE SKUPNOSTI JE

ob upoštevanju Pogodbe o ustanovitvi Evropske skupnosti in zlasti člena 75(1) Pogodbe,

ob upoštevanju predloga Komisije,

ob upoštevanju mnenja Ekonomsko-socialnega odbora,

ob upoštevanju mnenja Skupščine,

ker sprejem skupne prometne politike vključuje med drugim tudi določitev skupnih pravil za mednarodni prevoz blaga po cesti na ozemlje države članice ali z njega ali prevoz čez ozemlje ene države članice ali več;

ker postopnega vzpostavljanja skupnega trga ne smejo preprečevati ovire v prevoznem sektorju; ker je treba zagotoviti postopno širjenje mednarodnega prevoza blaga po cesti, ob upoštevanju razvoja trgovine in pretoka blaga znotraj Skupnosti,

SPREJEL NASLEDNJO DIREKTIVO:

Člen 1

1. Vse države članice najpozneje do konca leta 1962 in pod pogoji iz odstavkov 2 in 3 tega člena liberalizirajo tiste vrste mednarodnega prevoza blaga po cesti za najem ali plačilo v druge države članice, ki so naštete v Prilogah I in II k tej direktivi, kadar ta prevoz poteka na ozemlje navedene države članice ali z njega ali v primeru tranzita čez ozemlje te države članice.

2. Vrste prevoza, naštete v Prilogi I, so izvzete iz kakršnega koli sistema kvot ali dovoljenj.

3. Za vrste prevoza, naštete v Prilogi II, se sistem kvot ne uporablja več. Za te vrste prevoza pa se lahko zahteva dovoljenje, če to ne pomeni nikakršne količinske omejitve; v takih primerih države članice zagotovijo, da se o vlogi za dovoljenje odloči v petih dneh od prejema vloge.

4. Prilogi k tej direktivi sta sestavni del te direktive.

Člen 2

Države članice obvestijo Komisijo o ukrepih, sprejetih za izvajanje te direktive, v treh mesecih od začetka njene veljavnosti in najpozneje do konca leta 1962.

Člen 3

Ta direktiva ne vpliva na pogoje, pod katerimi država članica svojim državljanom dovoli opravljanje dejavnosti, navedenih v tej direktivi.

Člen 4

Ta direktiva je naslovljena na države članice.

V Bruslju, 23. julija 1962

Za Svet

Predsednik

E. Colombo

--------------------------------------------------

PRILOGA 1

Vrste prevoza, ki jih je treba izvzeti iz sistemov prevoznih kvot in dovoljenj

1. Obmejni promet, ki poteka na vsaki strani meje v območju 25 kilometrov zračne črte v notranjost, kadar skupna razdalja ne presega 50 kilometrov zračne črte.

2. Občasni prevoz blaga na letališča ali z njih v primeru preusmeritve zračnih prevozov.

3. Prevoz prtljage v priklopnikih, priključenih na osebna vozila, in prevoz prtljage v vseh vrstah vozil na letališča in z njih.

4. Prevoz poštnih pošiljk.

5. Prevoz poškodovanih vozil.

6. Prevoz odpadkov in odplak.

7. Prevoz odpadnih živalskih trupov.

8. Prevoz čebel in ribje zalege.

9. Pogrebni prevoz.

--------------------------------------------------

PRILOGA II

Vrste prevoza, ki jih je treba izvzeti iz vseh sistemov kvot, za katere pa se lahko zahteva dovoljenje v skladu s členom 1(3) te direktive.

1. Prevoz iz države članice v obmejno območje sosednje države članice, ki poteka do 25 kilometrov zračne črte v notranjost od njune skupne meje.

2. Prevoz blaga v motornih vozilih, katerih največja skupna masa vozila, vključno z maso priklopnikov, ne presega 6000 kilogramov.

3. Prevoz predmetov in umetniških del na razstavo ali v komercialne namene.

4. Občasni prevoz predmetov in materialov izključno v reklamne ali informativne namene.

5. Selitve, ki jih opravljajo podjetja s posebnim osebjem in opremo v ta namen.

6. Prevoz materiala, lastnine in živali na gledališke, glasbene ali filmske predstave ali športne dogodke, cirkuse, razstave ali sejme ali z njih ali na snemanje radijskih, televizijskih oddaj ali filmov ali z njih.

--------------------------------------------------